IэщIагъэлIхэр зочэнджэщ
Ингуш Республикэм и къалащхьэ Магас щокIуэкI Кавказ Ищхъэрэм и хъыбарегъащIэ IэнатIэхэм я V форумым и лэжьыгъэр. КИФЩI-м и медиа зэгухьэныгъэм и дежкIэ мыхьэнэшхуэ зиIэ а зэхуэсым кърихьэлIащ щIыналъэм щылажьэ хъыбарегъащIэ IэнатIэхэм я лIыкIуэхэр, цIыхубэ коммуникацэхэмкIэ урысей эксперт цIэрыIуэхэр, федеральнэ, щIыналъэ унафэщIхэм ящыщхэр.
Зэхуэсым и пленарнэ Iыхьэр къыщызэIуахым кърихьэлIащ УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэм и къуэдзэ Владимиров Максим, Ингуш Республикэм и Iэтащхьэ Евкуров Юнус-Бэч, УФ-м Кавказ Ищхъэрэм и IуэхухэмкIэ и министрым и къуэдзэ Развожаев Михаил, УФ-м егъэджэныгъэмрэ щIэныгъэмкIэ и министрым и къуэдзэ Кравцов Сергей, УФ-м и Къэрал Думэм и депутат Бондаренкэ Еленэ, Къэзахъстаным, Осетие Ипщэм, Абхъазым я унафэщIхэр. Апхуэдэ хьэщIэ лъапIэхэр къызэкIуэлIа зэхуэсым и утыку кърахьа Iуэхугъуэхэр ятеухуат Урысей Федерацэм и хъыбарегъащIэ IэнатIэхэр хамэ къэралхэм щыIэ апхуэдэ агентствэхэм зэрадэлэжьэну щIыкIэхэм. А унэтIыныгъэм нэхъыбэу къыхагъэщхьэхукIхэм ящыщт дунейпсо хъыбарегъащIэ мардэхэмкIэ зэдэгуэшэным, граждан дипломатием, щIыналъэ прессэм иIэ мыхьэнэмрэ увыпIэмрэ гъэбелджылыным ехьэлIахэр.
УФ-м и Президентым и полномочнэ лIыкIуэу Кавказ Ищхъэрэм щыIэ Белавенцев Олег форумым хэтхэм къахуигъэхьа Зэрызыхуагъазэм зэхуэсым кърихьэлIахэр щыгъуазэ хуищIащ Владимировым. Езыр къыщыпсалъэм къызэрыхигъэщамкIэ, къэралым и хъыбарегъащIэ IэнатIэхэм адэкIи заужьынымкIэ мыхьэнэшхуэ иIэщ ахэр хамэ щIыналъэхэм я СМИ-хэм зэрадэлажьэ мардэхэм. Хуэбгъэфащэ зэрыхъунумкIэ, къыкIэлъыкIуэ форумыр дунейпсо пщалъэм тету екIуэкIынущ. Абы къегъэлъагъуэ ди къэралым, абы хыхьэ субъектхэм ящыщу Кавказ Ищхъэрэм къыщыхъу Iуэхугъуэхэр гъунэгъу щIыналъэхэми зэрафIэхьэлэмэтыр.
— Кавказым щекIуэкI хабзэщ куэдым яфIэхьэлэмэт Iуэхугъуэхэр. Абыхэм тепсэлъыхьын, диалогхэр егъэкIуэкIын хуейщ, — къыхигъэщащ Владимировым. — ХъыбарегъащIэ Iэмалхэм апхуэдизу зыщаужьа иджырей лъэхъэнэм узэпымыщIауэ улэжьэнкIэ Iэмал иIэкъым.
Бжыгъэ экономикэм и Iэмалхэр гъащIэм хэпщэнымкIэ СМИ-хэм мыхьэнэшхуэ зэраIэм тепсэлъыхьащ Евкуров Юнус-Бэч.
— Бжыгъэ технологием хуабжьу зыщиужьа, абы теухуа гупсысэхэм дуней псор щызэлъащIыса лъэхъэнэщ дыщыпсэур, — жиIащ абы. — А унэтIыныгъэм ди зэIущIэм мыхьэнэшхуэ щыдот дэри. Бжыгъэ экономикэр — ар экономикэм и Iыхьэ щхьэхуэкъым. Ар Iуэху зехьэкIэм и мардэщIэхэр къызэгъэпэщыным лъабжьэ хуэхъу Iэмал гъуэзэджэщ. Абы и фIыгъэкIэ пхуегъэфIэкIуэнущ гъащIэр: цIыхухэм Iуэхутхьэбзэ яхуэщIэным, егъэджэныгъэм, сатум щызекIуэ Iуэху зехьэкIэхэр лъагапIэщIэхэм нигъэсыфынущ.
Евкуровым апхуэдэу къыхигъэщащ Кавказ Ищхъэрэм и республикэхэм бжыгъэ экономикэм зыщегъэужьыным дунейпсо мардэхэм хуэкIуэ псэукIэ щIыналъэм къыщызэгъэпэщыныр зэрелъытар.
Коммуникацэ IуэхухэмкIэ къэралхэм яку дэлъ зэпыщIэныгъэхэр адэкIи егъэфIэкIуэн зэрыхуейм триухуат Развожаев Михаил ищIа докладыр. Абы зэрыжиIамкIэ, зи лIыкIуэ министерствэр шэщIауэ долажьэ ТАСС хъыбарегъащIэ агентствэм икIи проектыщIэхэр гъащIэм зэгъусэу хапщэ. Абыхэм ящыщщ хамэ къэралхэм я хъыбарегъащIэ IэнатIэхэм папщIэ Кавказ Ищхъэрэм къыщызэрагъэпэщыну пресс-турист зекIуэр. Абы хэтынущ дуней псом нэхъ щыцIэрыIуэ хъыбарегъащIэ агентствэхэр, медиа гупхэр.
Форумым апхуэдэу къыщыпсэлъащ Москва щыIэ Кавказ клубым и пашэ Джафаров Шамил, РАН-м КъуэкIыпIэ къэралхэр джынымкIэ и институтым и унафэщIым и къуэдзэ Аликберов Аликбер, Осетие Ипщэ Республикэм ХъыбарегъащIэ IуэхущIапIэхэмкIэ и къэрал комитетым и унафэщI Котаевэ Марие, Абхъаз Республикэм и министрхэм я кабинетым ХъыбарегъащIэ IэнатIэхэмрэ къэрал протоколымкIэ и управленэм и пашэ Чанбэ Эльзэ, Къэзахъстаным щыпсэу лъэпкъхэм я зэгухьэныгъэм и пресс-секретарь Досжановэ Кымбат сымэ. Зэхуэсым и утыку кърахьа Iуэхугъуэхэм зэреплъ щIыкIэхэр къагъэлъэгъуащ абыхэми.
КЪАРДЭН Ритэ.
